Yrittäjän eläkelain mukaan yrittäjän työtulon on vastattava yrittäjän työpanoksen taloudellista arvoa. Työpanoksen arvo ei tarkoita yrityksen liiketoiminnallista tulosta tai yrittäjän itselleen maksamaa palkkaa. Perusajatus on, että yrittäjän työpanos vastaa sellaista taloudellista arvoa, joka tehdyn työn teettämisellä palkkatyönä olisi.
Lakiehdotuksessa palkan tai korvauksen lähtötiedoksi esitetään tilastotietoihin perustuvaa toimialan työntekijöiden mediaanipalkkaa. Mediaanipalkkatiedon lisäksi otettaisiin huomioon tiedot yritystoiminnan kausiluonteisuudesta tai ympärivuotisuudesta, koko- tai osapäiväisyydestä, työntekijöiden määrästä, liikevaihdosta tai muista seikoista, joilla voi olla merkitystä työpanoksen taloudellisen arvon määrittämisessä. Tällaisia tietoja olisivat esimerkiksi viikkotyötuntien määrä, yritystoiminnan harjoittaminen sivutoimisena kokoaikaisen palkkatyön ohella sekä saadut tai arvioidut vuotuiset työkorvaukset tai laskutuspalveluyrityksen kautta laskutetut palkkasuoritukset. Esimerkiksi yrityksen laskutustietojen perusteella työpanoksen arvo voisi olla myös mediaanipalkkaa matalampi.
Yrittäjällä on aina mahdollisuus antaa edellä kuvattua tietoa ja selvitystä omaa yrittäjätoimintaansa koskien. Eläkelaitoksen tulee käyttää työtulon vahvistaessaan kokonaisharkintaa ja ottaa huomioon tasapainoisesti kaikki sillä olevat ja sille esitetyt tiedot.